โต้งนั่งประธานกมธ.วิสามัญพิจารณางบ57
กมธ.วิสามัญตั้ง “กิตติรัตน์”นั่งประธานพิจารณางบประมาณปี 57  พิจารณาวาระสอง-สาม 14-15 ส.ค.นี้ “วราเทพ” จี้แก้ข้อมูลผิดพลาดก่อนชี้แจง
3 มิ.ย. 2556

กมธ.วิสามัญตั้ง “กิตติรัตน์”นั่งประธานพิจารณางบประมาณปี 57  พิจารณาวาระสอง-สาม 14-15 ส.ค.นี้ “วราเทพ” จี้แก้ข้อมูลผิดพลาดก่อนชี้แจง
เมื่อวันที่ 3 มิ.ย. ได้มีการประชุมคณะกรรมาธิการ (กมธ.) วิสามัญพิจารณาร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ. 2557 วงเงิน 2.5 ล้านล้านบาท ครั้งแรก หลังจากสภาฯลงมติรับหลักการร่างดังกล่าวไปแล้วเมื่อสัปดาห์ที่ผ่านมา ซึ่งที่ประชุมได้แต่งตั้งกมธ.ให้ดำรงตำแหน่งต่างๆ โดย นายกิตติรัตน์ ณ ระนอง รองนายกรัฐมนตรี และรมว.คลัง ได้รับเลือกให้ดำรงตำแหน่งประธานกมธ. และเลือกบุคคลให้ดำรงตำแหน่งรองประธานกมธ.จำนวน 18 คน อาทิ นายวราเทพ รัตนากร รัฐมนตรีประจำสำนักนายกรัฐมนตรี ได้รับตำแหน่งรองประธาน คนที่1 นายจาตุรนต์ ฉายแสง กมธ.โควต้ารัฐบาล ได้รับตำแหน่งรองประธานคนที่ 2 และนายทนุศักดิ์ เล็กอุทัย รมช.คลัง ได้รับตำแหน่งรองประธาน คนที่ 3
อย่างไรก็ดี ตำแหน่งเลขานุการ จำนวน 1 ตำแหน่ง กมธ.ได้เลือกนายสมศักดิ์ โชติรัตนะศิริ รองผู้อำนวยการสำนักงบประมาณให้ดำรงตำแหน่งดังกล่าว ขณะที่ตำแหน่งผู้ช่วยเลขานุการฯ จำนวน 12 คน ประกอบด้วย อาทิ นายพิเชษฐ์ เชื้อเมืองพาน สส.เชียงราย พรรคเพื่อไทย ว่าที่ร.ต. พงศ์พันธ์ สุนทรชัย  สส.หนองคาย พรรคเพื่อไทย น.ส.พิมภัทรา วิชัยกุล สส.นครศรีธรรมราช พรรคประชาธิปัตย์ น.ส.ผ่องศรี ธราภูมิ กมธ.โควต้าพรรคประชาธิปัตย์ ดำรงตำแหน่งดังกล่าว
ส่วนตำแหน่งโฆษกกมธ. จำนวน 15 คน อาทิ นายจุลพันธ์ อมรวิวัฒน์ สส.เชียงใหม่ พรรคเพื่อไทย นายครูมานิตย์ สังข์พุ่ม สส.สุรินทร์ พรรคเพื่อไทย นายวัชระ เพชรทอง สส.บัญชีรายชื่อ และนายอรรถพร พลบุตร สส.บัญชีรายชื่อ พรรคประชาธิปัตย์ นายประสาท ตันประเสริฐ สส.นครสวรรค์ พรรคชาติพัฒนา ได้รับตำแหน่งดังกล่าว นอกจากนี้ ยังได้ตั้งนายยุคล ลิ้มแหลมทอง รมว.เกษตรและสหกรณ์ ดำรงตำแหน่งที่ปรึกษาประธานกมธ.ด้วย
จากนั้น ที่ประชุมได้พิจารณาเรื่องกรอบเวลาพิจารณา และมีมติให้พิจารณาร่างดังกล่าวตามกลุ่มภารกิจ และใช้เวลาพิจารณา ตั้งแต่วันที่ 5 มิ.ย. – 26 ก.ค. 56 และวันที่ 29 ก.ค. – 2 ส.ค. 56  จะนัดสส.ผู้แปรญัตติเสนอคำแปรญัตติต่อกมธ. รวมถึงพิจารณารายการเปลี่ยนแปลงงบประมาณรายจ่ายประจำปีของส่วนราชการ รัฐวิสาหกิจ และหน่วยงานอื่น รวมถึงตรวจรายงานของกมธ. 
ทั้งนี้ วันที่ 8 ส.ค. กมธ.จะส่งรายงานของคณะต่อประธานสภาเพื่อพิจารณาบรรจุระเบียบวาระ และวันที่ 14 – 15 ส.ค. สภาพิจารณาร่างพ.ร.บ.งบประมาณในวาระที่สองและสาม ส่วนเวลาการพิจารณานั้น จะพิจารณา 5 วันต่อสัปดาห์ โดยวันจันทร์จะเริ่มประชุมเวลา 13.00 – 22.00 น. วันอังคารและวันพุธ เวลา 09.00-18.00 น. วันพฤหัสบดี เวลา 09.00 – 22.00 น. และวันศุกร์ เวลา 09.00 – 16.00 น.
อย่างไรก็ตาม หลังจากกมธ.ได้คัดเลือกบุคคลให้ดำรงตำแหน่งต่างๆแล้ว นายวัชระ ได้หารือถึงประเด็นเอกสารประกอบการพิจารณาร่างดังกล่าว โดยขอให้นายกิตติรัตน์ มีคำสั่งไปยังหน่วยงานให้แก้ไขรายละเอียดประกอบการพิจารณาให้ถูกต้องก่อนที่กมธ.จะเริ่มพิจารณา  
นอกจากนี้ ขอให้มีคำสั่งไปยังบุคคลที่จะมาชี้แจงต่อกมธ. ให้ทำรายละเอียดหรือเอกสารตามที่กมธ.ได้ร้องขอเพิ่มเติมมาให้โดยเร็ว เพราะที่ผ่านมามีการพูดเท็จ บอกจะให้เอกสารเพิ่มเติมกับกมธ. แต่จนถึงบัดนี้ยังไม่มีหน่วยงานใดจัดส่งเอกสารให้
ด้านนายวราเทพ ชี้แจงว่า เห็นด้วยกับกมธ.จะพิจารณาเอกสารให้ถูกต้องชัดเจน แต่แนวทางปฏิบัติที่ผ่านมา จะไม่ผิดในเรื่องข้อมูลตัวเลข และประเด็นของรถโรงเรียนปีนี้ เป็นจังหวะอะไรก็ไม่ทราบ และคิดว่าที่ผ่านมาคนพิจารณาวาระหนึ่ง จะดูรายการอย่างละเอียดมีน้อยมาก ครั้งนี้กำลังดูว่าปรากฏเรื่องรถโรงเรียนเกิดขึ้นได้อย่างไร 
“ความผิดพลาดที่เกิดขึ้น ไม่ใช่ว่ามีทุจริตเกิดขึ้น หากถามว่ามีผิดอีกหรือไม่ ก็ได้รับการยืนยันว่ามีอีก เช่น ชื่อโรงเรียน ชื่อสถานที่ กรณีที่ตัวชี้วัดตามการเสนอของบประมาณที่ไม่ได้ปรับแก้ หลังจากที่ได้รับงบประมาณน้อยกว่าเสนอ ผมจะขอให้มีมติกรรมาธิการไปยังหน่วยราชการให้แก้ไขข้อผิดพลาดให้แล้วเสร็จก่อนมาชี้แจงหรือส่งเอกสารต่อกรรมาธิการเป็นเวลา  3 วัน แต่หลังจากนั้นจะมีหลงเหลืออีกหรือไม่ ไม่มีใครรับประกันได้ เพราะเอกสารมีหมื่นหน้า สุดท้ายเสนอรายงานกรรมาธิการเป็นความรับผิดชอบร่วมกันที่เสนอเอกสารที่ไม่มีการแก้ไขแล้วไปสู่สภา”นายวราเทพ กล่าว